**נתניאל אדווין האריס** (באנגלית: **Nathaniel Edwin Harris**;‏ ‏21 בינואר 1846 – 21 בספטמבר 1929) היה עורך דין ופוליטיקאי אמריקאי מג'ורג'יה, איש המפלגה הדמוקרטית, שכיהן כמושל ג'ורג'יה ה-61 בשנים 1915–1917.

ראשית חייו
----------

נתניאל אדווין האריס נולד בעיירה ג'ונסבורו שבטנסי כבנם של עדנה (לבית היינס) ואלכסנדר נלסון האריס. אביו היה רופא וכומר מתודיסטי. במהלך מלחמת האזרחים האמריקאית נמלט האריס לג'ורג'יה מפני כוחות צבא האיחוד. בגיל 16 הוא התגייס לחיל הרגלים של צבא הקונפדרציה ושירת בו עד תום המלחמה, ובסופו של דבר היה לקצין ברגימנט הפרשים ה-16 של וירג'יניה. לאחר המלחמה שב האריס לבית משפחתו בטנסי, אך עד מהרה עבר למחוז בארטו שבג'ורג'יה. ב-1867 הוא החל ללמוד באוניברסיטת ג'ורג'יה באת'נס, וב-1870 סיים שם לימודי תואר בוגר אוניברסיטה. ב-1889 היה האריס לחבר בחבר הנאמנים של אוניברסיטת ג'ורג'יה, תפקיד בו הוא שימש עד יומו האחרון.

לאחר סיום לימודיו לימד האריס בבית ספר במשך שנתיים, למד משפטים, והתקבל ללשכת עורכי הדין. ב-1873 הוא עבר למייקון. יחד עם וולטר ברנרד היל הוא הקים משרד עורכי דין. בשנים 1874–1882 הוא גם שימש כפרקליט העירוני של מייקון.

מחוקק בג'ורג'יה
---------------

ב-1882 נבחר האריס לבית הנבחרים של ג'ורג'יה מטעם מחוז ביב, וב-1885 נבחר לכהונה נוספת. מצע הבחירות שלו היה הקמת קולג' טכנולוגי. כחבר בית הנבחרים הוא הגיש ב-1882 הצעת חוק להקמת המכון הטכנולוגי של ג'ורג'יה (נקרא עד 1948 בית הספר לטכנולוגיה של ג'ורג'יה). באוקטובר 1885 אושרה הצעת חוק זו על ידי האספה הכללית של ג'ורג'יה, לאחר שלא עברה במושבי בית המחוקקים של השנתיים הקודמות. בנושא זה קיבל האריס תמיכה מהנרי ו. גריידי וג'ון פלטשר הנסון.

החוק הורה למושל ג'ורג'יה, הנרי דיקרסון מקדניאל למנות ועדה של חמישה חברים לבחירת מיקומו של המוסד החינוכי ולארגן אותו. האריס התמנה כיושב ראש הוועדה לצידם של סמואל נ. אינמן כגזבר, ואוליבר ס. פורטר, אדוארד ר הודג'סון והשופט קולומבוס הרד כחברים. בהתכנסותם באטלנטה ב-19 באוקטובר 1886 קיימו חברי הוועדה 23 סבבי הצבעה ובסופו של דבר בחרה באטלנטה. האריס התמנה כיושב ראש מועצת הנאמנים של המוסד, תפקיד בו שימש עד יומו האחרון.

באוטוביוגרפיה שלו שיצאה לאור ב-1925 כתב האריס: "אני רואה בייסוד בית הספר לטכנולוגיה של ג'ורג'יה כאירוע החשוב ביותר, בעל אופי ציבורי, שהתרחש בימי חיי".

בשנים 1894–1895 כיהן האריס כחבר הסנאט של ג'ורג'יה. בשנים 1912–1915 הוא כיהן כשופט בבית המשפט הגבוה של מחוז מייקון.

מושל ג'ורג'יה
-------------

האריס ב-1918.
האריס נבחר כמושל ג'ורג'יה וב-26 ביוני 1915 הושבע לתפקידו. הוא כיהן בתפקיד עד 1917, והיה אחרון מושלי ג'ורג'יה שנולד מחוץ לגבולותיה. במהלך תקופת כהונתו כמושל הוא חתם על חוק יובש מדינתי.

לאחר תום כהונתו כמושל הוא שב לעיסוקו בעריכת דין במייקון, ובשנים 1924–1925 היה נציב הפנסיות של ג'ורג'יה בנוסף להיותו נשיא חבר האלקטורים של ג'ורג'יה.

חיים אישיים
-----------

ב-1873 נשא האריס לאישה את פאני בורק מממיקון. ב-1889 הוא נישא בשנית להאטי גיבסון ג'וב מאליזבתטון, טנסי. מאשתו הראשונה נולדו לו שבעה ילדים, כולל וולטר אלכסנדר האריס (אנ') שהיה קצין בדרגת מייג'ור גנרל בצבא ארצות הברית.

האריס היה דודן מדרגה ראשונה של אלפרד טיילור ורוברט לאב טיילור, שניהם כיהנו כמושלי טנסי וכסנאטורים מטעמה.

נתניאל אדווין האריס נפטר בבית הקיץ שלו בהאמפטון, טנסי ב-21 בנובמבר 1929. הוא נטמן בבית הקברות רוז היל שבמייקון.

לקריאה נוספת
------------

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 1, Westport, Conn.; Meckler Books, 1978, p. 313

קישורים חיצוניים
----------------

ויקישיתוף מדיה וקבצים בנושא **נתניאל אדווין האריס** בוויקישיתוף
* נתניאל אדווין האריס באתר אגודת המושלים הלאומית (באנגלית)
* נתניאל אדווין האריס באנציקלופדיה החדשה של ג'ורג'יה (באנגלית)
* נתניאל אדווין האריס באתר The Political Graveyard (באנגלית)
* נתניאל אדווין האריס, באתר "Find a Grave" (באנגלית)

הערות שוליים
------------

1. ↑  "Tennessean, Once Georgia Executive, Tech Founder, Dies". The Tennessean. p. 2.
2. ↑  Harris, Nathaniel Edwin (1884). Address on technical education ... delivered before the Georgia State Agricultural Society, at its meeting in Savannah, Ga. February 12th, 1884. Macon: J.W. Burke.
3. ↑  Harris, Nathaniel E. (1925). Autobiography: the story of an old man's life, with reminiscences of seventy-five years. The J.W. Burke company. p. 222.

| מושלי ג'ורג'יה ג'ורג'יהג'ורג'יה |
| --- |
| 

|  |  |
| --- | --- |
| ארצ'יבלד בולוק • באטן גווינט • ג'ון טראוטלן • ג'ון הוסטון • ג'ון וריט • ג'ורג' וולטון • ריצ'רד האולי • ג'ורג' ולס • סטיבן הרד • נייתן בראונסון • ג'ון מרטין • ליימן הול • ג'ון הוסטון • סמואל אלברט • אדוארד טלפייר • ג'ורג' מתיוס • ג'ורג' הנדלי • ג'ורג' וולטון • אדוארד טלפייר • ג'ורג' מתיוס • ג'ארד אירווין • ג'יימס ג'קסון • דייוויד עמנואל • ג'וזאיה טאטנאל • ג'ון מילדג' • ג'ארד אירווין • דייוויד בירדי מיטשל • פיטר ארלי • דייוויד בירדי מיטשל • ויליאם רייבן • מתיו טלבוט • ג'ון קלארק • ג'ורג' טרופ • ג'ון פורסיית' • ג'ורג' רוקינגהאם גילמר • וילסון למפקין • ויליאם סליי • ג'ורג' רוקינגהאם גילמר • צ'ארלס ג'יימס מקדונלד • ג'ורג' קרופורד • ג'ורג' טאונס • האוול קוב • הרשל וספסיאן ג'ונסון • ג'וזף א. בראון • ג'יימס ג'ונסון • צ'ארלס ג'נקינס • תומאס רוגר • רופוס בולוק • בנג'מין קונלי • ג'יימס מילטון סמית' • אלפרד קולקוויט • אלכסנדר סטיבנס • ג'יימס בוינטון • הנרי דיקרסון מקדניאל • ג'ון בראון גורדון • ויליאם נורת'ן • ויליאם ייטס אטקינסון • אלן קנדלר • ג'וזף טרל • מ. הוק סמית' • ג'וזף מקי בראון • מ. הוק סמית' • ג'ון סלייטון • ג'וזף מקי בראון • ג'ון סלייטון • נתניאל אדווין האריס • יו דורסי • תומאס הארדוויק • קליפורד ווקר • למרטין גריפין הארדמן • ריצ'רד ראסל הבן • יוג'ין טאלמדג' • יורית' ריברס • יוג'ין טאלמדג' • אליס ארנול • הרמן טאלמדג' • מלווין תומפסון • הרמן טאלמדג' • מרווין גריפין • ארנסט ונדייבר • קארל סנדרס • לסטר מדוקס • ג'ימי קרטר • ג'ורג' באסבי • ג'ו פרנק האריס • זל מילר • רוי בארנס • סאני פרדו • נייתן דיל • בריאן קמפ |  |

 |


|  |  |
| --- | --- |
| בקרת זהויות עריכת הנתון בוויקינתונים | 
* GND: 1193677947
* LCCN: no2014110855
* ULAN: 500468126
* VIAF: 310665628
* WorldCat: lccn-no2014110855

 |